《歌行一首》
唐代·法藏

古人重义不重金，曲高和寡勿知音。今时志士还如此，语默动用迹难寻。

所嗟世上歧路者，终日崎岖狂用心。平坦旃檀不肯收，要须登险访椿林。

穷子舍父远逃逝，却于本舍绝知音。贫女宅中无价宝，却将秤卖他人金。

心无相，用还深，无常境界不能侵。运用能随高与下，灵光且不是浮沉。

无相无心能运曜，应声应色随方照。虽在方而不在方，任运高低总能妙。

亦无头，复无尾，灵光运运从何起？只今起者便是心，心用明时更何你。

不居方，无处觅，运用无踪复无迹。识取如今明觅人，终朝莫慢别求的。

勤心学，近丛林，莫将病眼认花针。说教本穷无相理，广读元来不识心。

了取心，识取境，了心识境禅河净。但能了境便识心，万法都如闼婆影。

劝且学，莫为师，不用登高向下窥。平源不用金刚钻，剑刃之中错下锥。

向前来，莫人我，山僧有曲无人和。了空无相即法师，不用绫罗将作幡。

可中了，大希奇，大人幽邃不思议。自家坏却真宝藏，终日从人乞布衣。

取境界，妄情生，只如水面一波成。但能当境无情计，还同水面本地平。

应大躯，应小躯，运用只随如意珠。被毛戴角形虽异，能应之心体不殊。

应眼时，若千日，万像不能逃影质。凡夫只是未曾观，那得自轻而退屈。

应耳时，若幽谷，大小音声无不足。什方钟鼓一时鸣，灵光运运常相续。

应意时，绝分别，照烛森罗长不歇。透过山河石壁间，要且照时常寂灭。

境自虚，不须畏，终朝照烛无形对。设使任持浮幻身，运用都无舌身意。

作者简介：（643—712）原藉西域康居，因俗姓康。武则天赐以贤首之称号，后人即尊为贤首大师。先从智俨学《华严》，智俨死后，出家。预义净译场，为则天讲新《华严经》，因撰《金狮子章》，径捷易解，则天遂悟其旨。创华严宗法界缘起理论，被尊为华严宗第三祖。有《华严探玄记》、《般若心经疏》等。